Πρωτοβουλία του Βασιλείου του Βελγίου και του Βασιλείου της Σουηδίας για την έκδοση του κανονισμού του Συμβουλίου, σχετικά με την ανάπτυξη του συστήματος πληροφοριών Σένγκεν δεύτερης γενιάς (SIS II)

(2001/C 183/07)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 66 και το άρθρο 67,

την πρωτοβουλία του Βασιλείου του Βελγίου και του Βασιλείου της Σουηδίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Το σύστημα πληροφοριών Σένγκεν, το οποίο δημιουργήθηκε δυνάμει των διατάξεων του τίτλου IV της σύμβασης του 1990 για την εφαρμογή της συμφωνίας του Σένγκεν, της 14ης Ιουνίου 1985, για τη σταδιακή κατάργηση των ελέγχων στα κοινά σύνορα, εφεξής καλούμενη "η σύμβαση Σένγκεν του 1990", συνιστά ουσιώδες μέσο για την εφαρμογή των διατάξεων του κεκτημένου του Σένγκεν όπως ενσωματώθηκε στο πλαίσιο της Ευρωπαϊκής Ένωσης.

(2) Το σύστημα πληροφοριών Σένγκεν υπό την υφιστάμενη μορφή του έχει τη δυνατότητα να εξυπηρετεί μόνον έως 18 συμμετέχοντα κράτη. Επί του παρόντος είναι λειτουργικό για 13 κράτη μέλη και δύο άλλα κράτη (Iσλανδία και Νορβηγία) και πρόκειται να καταστεί λειτουργικό για το Ηνωμένο Βασίλειο και την Ιρλανδία στο προσεχές μέλλον. Ωστόσο, δεν έχει σχεδιασθεί για να εξυπηρετεί τον αυξημένο αριθμό κρατών μελών της Ευρωπαϊκής Ένωσης μετά τη διεύρυνσή της.

(3) Για το λόγο αυτό, και προκειμένου να γίνει επωφελής χρήση των τελευταίων εξελίξεων στο χώρο της τεχνολογίας της πληροφορικής και να καταστεί δυνατή η εισαγωγή νέων λειτουργιών, είναι αναγκαίο να αναπτυχθεί ένα νέο σύστημα πληροφοριών Σένγκεν το επονομαζόμενο της δεύτερης γενιάς (SIS II).

(4) Οι δαπάνες που συνεπάγεται η ανάπτυξη του SIS II βαρύνουν τον προϋπολογισμό της Ευρωπαϊκής Ένωσης σύμφωνα με τα σχετικά συμπεράσματα του Συμβουλίου της 29ης Μαΐου 2001. Ο παρών κανονισμός συνιστά, μαζί με την απόφαση του Συμβουλίου της ... σχετικά ... με την ανάπτυξη του συστήματος πληροφοριών Σένγκεν δεύτερης γενιάς (SIS II)(3) την απαιτούμενη νομοθετική βάση προκειμένου να καταστεί δυνατή η εγγραφή στον προϋπολογισμό της Ένωσης των αναγκαίων πιστώσεων για την ανάπτυξη του SIS II και η εκτέλεση αυτού του μέρους του προϋπολογισμού.

(5) Η νομοθετική βάση συνίσταται σε δύο μέρη: στον παρόντα κανονισμό του Συμβουλίου βάσει των άρθρων 66 και 67 της συνθήκης για την ίδρυση της Ευρωπαϊκής Κοινότητας και σε απόφαση του Συμβουλίου βάσει των άρθρων 30 παράγραφος 1, 31 και 34 της συνθήκης για την Ευρωπαϊκή Ένωση. Αυτό συμβαίνει διότι το σύστημα πληροφοριών Σένγκεν εξυπηρετεί πλείονες σκοπούς, ένας εκ των οποίων εμπίπτει στο πεδίο εφαρμογής του τίτλου IV του τρίτου μέρους της συνθήκης για την ίδρυση της Ευρωπαϊκής Κοινότητας ενώ άλλοι εμπίπτουν στο πεδίο εφαρμογής του τίτλου VI της συνθήκης για την Ευρωπαϊκή Ένωση.

(6) Το γεγονός ότι η νομοθετική βάση, η οποία απαιτείται προκειμένου η ανάπτυξη του SIS II να χρηματοδοτηθεί από τον προϋπολογισμό της Ένωσης, συνίσταται σε δύο χωριστές πράξεις δεν θίγει την αρχή ότι το σύστημα πληροφοριών Σένγκεν αποτελεί και θα πρέπει να εξακολουθήσει να αποτελεί ένα αυτοτελές και ολοκληρωμένο σύστημα πληροφοριών, και ότι το SIS II θα αναπτυχθεί κατ' αυτόν τον τρόπο.

(7) Ο παρών κανονισμός δεν θίγει τη μελλοντική θέσπιση της αναγκαίας νομοθεσίας, η οποία θα περιγράφει λεπτομερώς τη λειτουργία και τη χρήση του SIS II. Είναι αναγκαίο η εν λόγω νομοθεσία να έχει θεσπισθεί προτού το σύστημα καταστεί λειτουργικό αλλά μπορεί να εκπονηθεί κατάλληλα μόνον αφ' ης στιγμής θα έχει προχωρήσει επαρκώς η τεχνική ανάπτυξη του SIS II.

(8) Οι αναγκαίοι κανόνες που περιγράφουν τους ειδικούς σκοπούς των προς καταχώρηση δεδομένων στο SIS II για την κάλυψη των στόχων που ορίζονται στον παρόντα κανονισμό, τη φύση των προς καταχώρηση δεδομένων και την εξουσιοδότηση πρόσβασης στα δεδομένα αυτά θεσπίζονται σύμφωνα με τις διατάξεις του άρθρου 67 της συνθήκης για την ίδρυση της Ευρωπαϊκής Κοινότητας.

(9) Τα μέτρα που απαιτούνται για την εφαρμογή του παρόντος κανονισμού θεσπίζονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(4).

(10) Ο παρών κανονισμός αποτελεί ανάπτυξη του κεκτημένου του Σένγκεν και καλύπτεται από τους όρους του άρθρου 1 της απόφασης 1999/437/ΕΚ, του Συμβουλίου της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας που έχει συναφθεί από το Συμβούλιο της Ευρωπαϊκής Ένωσης, τη Δημοκρατία της Ισλανδίας και το Βασίλειο της Νορβηγίας για τη σύνδεση των δύο αυτών κρατών, με την υλοποίηση, την εφαρμογή και την ανάπτυξη του κεκτημένου του Σένγκεν(5).

(11) Συνεπώς, πρέπει να υπάρξει ρύθμιση προκειμένου οι αντιπρόσωποι της Ισλανδίας και της Νορβηγίας να δύνανται να συμμετέχουν στις εργασίες των επιτροπών που συνεπικουρούν την Επιτροπή κατά την άσκηση των εκτελεστικών αρμοδιοτήτων της. Για το ενδεχόμενο της ρύθμισης αυτής έγινε λόγος στην ανταλλαγή επιστολών μεταξύ της Κοινότητας και της Ισλανδίας και της Νορβηγίας, οι οποίες επισυνάπτονται στην προαναφερθείσα συμφωνία σύνδεσης(6).

(12) Σύμφωνα με τα άρθρα 1 και 2 του πρωτοκόλλου για τη θέση της Δανίας, του προσαρτώμενου στη συνθήκη για την Ευρωπαϊκή Ένωση και τη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στη θέσπιση του παρόντος κανονισμού και δεν δεσμεύεται από αυτόν ή δεν υπόκειται στην εφαρμογή του. Δεδομένου ότι ο παρών κανονισμός συνιστά πράξη για την περαιτέρω ανάπτυξη του κεκτημένου του Σένγκεν δυνάμει των διατάξεων του τίτλου IV τρίτο μέρος της συνθήκης για την ίδρυση της Ευρωπαϊκής Κοινότητας, εφαρμόζεται το άρθρο 5 του προαναφερθέντος πρωτοκόλλου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Προκειμένου να εξασφαλισθεί η υλοποίηση των στόχων της Κοινότητας όσον αφορά την ελεύθερη κυκλοφορία των προσώπων απουσία ελέγχων κατά τη διέλευση των εσωτερικών συνόρων και η άσκηση ελέγχων στα εξωτερικά σύνορα κατά την είσοδο υπηκόων τρίτων χωρών στην Κοινότητα, είναι αναγκαίο τα κράτη μέλη να διαθέτουν ένα κοινό σύστημα πληροφοριών το οποίο θα καθιστά δυνατή την πρόσβαση των αρχών που έχουν ορίσει, μέσω μιας αυτοματοποιημένης διαδικασίας αναζητήσεως, στις καταχωρήσεις υπηκόων τρίτων χωρών προκειμένου να διενεργούν ελέγχους στα εξωτερικά σύνορα και αλλού εντός του εδάφους τους, και προς το σκοπό της εξέτασης αιτήσεων θεώρησης και αιτήσεων αδειών διαμονής.

Άρθρο 2

Το υφιστάμενο σύστημα πληροφοριών, το οποίο εξυπηρετεί μεταξύ άλλων τους σκοπούς που αναφέρονται στο άρθρο 1 είναι το σύστημα πληροφοριών Σένγκεν το οποίο δημιουργήθηκε δυνάμει των διατάξεων του τίτλου IV της σύμβασης Σένγκεν του 1990. Το σύστημα αυτό θα αντικατασταθεί από ένα νέο σύστημα, το σύστημα πληροφοριών Σένγκεν II (SIS II), το οποίο θα επιτρέψει σε νέα κράτη μέλη να ενσωματωθούν στο σύστημα καθώς και την εκτέλεση νέων λειτουργιών και στο οποίο θα λαμβάνονται υπόψη οι εξελίξεις της τεχνολογίας της πληροφορικής.

Άρθρο 3

Το SIS II, το οποίο συνιστά ένα αυτοτελές και ολοκληρωμένο σύστημα, το οποίο εξυπηρετεί τόσο τους σκοπούς του άρθρου 1 του παρόντος κανονισμού όσο και αυτούς του άρθρου 1 της απόφασης ... του Συμβουλίου, αναπτύσσεται από την Επιτροπή, σύμφωνα με τις διαδικασίες του άρθρου 6 παράγραφοι 2 και 3 του παρόντος κανονισμού.

Άρθρο 4

Τα μέτρα που απαιτούνται για την ανάπτυξη του SIS II θεσπίζονται σύμφωνα με τη διαδικασία της διαχειριστικής επιτροπής που αναφέρεται στο άρθρο 6 παράγραφος 2, οσάκις αφορούν θέματα άλλα από εκείνα που απαριθμούνται στο άρθρο 5.

Άρθρο 5

Τα μέτρα που απαιτούνται για την ανάπτυξη του SIS II και σχετίζονται με τα ακόλουθα θέματα λαμβάνονται σύμφωνα με τη διαδικασία της κανονιστικής επιτροπής που αναφέρεται στο άρθρο 6 παράγραφος 3:

α) αρχιτεκτονική του συστήματος·

β) τεχνικές πτυχές με επιπτώσεις στην προστασία δεδομένων προσωπικού χαρακτήρα·

γ) τεχνικές πτυχές που έχουν σοβαρές χρηματοοικονομικές επιπτώσεις στους προϋπολογισμούς των κρατών μελών.

Άρθρο 6

1. Η Επιτροπή επικουρείται από διαχειριστική ή κανονιστική επιτροπή, αντίστοιχα.

2. Στις περιπτώσεις που γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.

Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ είναι δύο μήνες.

3. Στις περιπτώσεις που γίνεται αναφορά στην παρούσα παράγραφο εφαρμόζονται τα άρθρα 5 και 7 της απόφασης 1999/468/ΕΚ.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ είναι δύο μήνες.

4. Οι αντίστοιχες επιτροπές θεσπίζουν τον εσωτερικό κανονισμό τους.

Άρθρο 7

Στο τέλος κάθε εξαμήνου, και την πρώτη φορά στο τέλος του δεύτερου εξαμήνου του 2002, η Επιτροπή υποβάλλει έκθεση προόδου προς το Συμβούλιο σχετικά με την ανάπτυξη του SIS II.

Άρθρο 8

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός λήγει στις 31 Δεκεμβρίου 2006.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τη συνθήκη για την ίδρυση της Ευρωπαϊκής Κοινότητας.

...

Για το Συμβούλιο

Ο Πρόεδρος

...

(1) ΕΕ C ...

(2) ΕΕ C ...

(3) Βλέπε σελίδα 14 της παρούσας Επίσημης Εφημερίδας.

(4) ΕΕ L 184 της 17.7.1999, σ. 23.

(5) ΕΕ L 176 της 10.7.1999, σ. 31.

(6) ΕΕ L 176 της 10.7.1999, σ. 53.